CELEX: 32017D0418
Language: lv
Date: 2017-02-28 00:00:00
Title: Padomes Lēmums (ES) 2017/418 (2017. gada 28. februāris) par to, lai Eiropas Savienības vārdā noslēgtu Ilgtspējīgas zivsaimniecības partnerattiecību nolīgumu starp Eiropas Savienību un Kuka Salu valdību un tā īstenošanas protokolu

10.3.2017   
            
            
               LV
            
            
               Eiropas Savienības Oficiālais Vēstnesis
            
            
               L 64/1
            
         PADOMES LĒMUMS (ES) 2017/418
   (2017. gada 28. februāris)
   par to, lai Eiropas Savienības vārdā noslēgtu Ilgtspējīgas zivsaimniecības partnerattiecību nolīgumu starp Eiropas Savienību un Kuka Salu valdību un tā īstenošanas protokolu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 6. punkta otrās daļas a) apakšpunkta v) punktu un 218. panta 7. punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:
   
               (1)
            
            
               Savienība un Kuka Salu valdība ir sarunās apspriedušas Ilgtspējīgas zivsaimniecības partnerattiecību nolīgumu (“nolīgums”), kura darbības ilgums ir pieci gadi un kurš ir automātiski atjaunojams, un tā īstenošanas protokolu (“protokols”), ar ko Savienības kuģiem piešķir zvejas iespējas ūdeņos, uz kuriem saistībā ar zvejniecību attiecas Kuka Salu suverēnās tiesības vai jurisdikcija.
            
         
               (2)
            
            
               Nolīgums un protokols ir parakstīti saskaņā ar Padomes Lēmumu (ES) 2016/776 (2) un tiek provizoriski piemēroti no 2016. gada 14. oktobra.
            
         
               (3)
            
            
               Ar nolīgumu ir izveidota Apvienotā komiteja, kuras uzdevums ir uzraudzīt nolīguma darbību, interpretāciju un piemērošanu. Turklāt Apvienotā komiteja var apstiprināt konkrētus grozījumus protokolā. Lai atvieglotu šādu grozījumu apstiprināšanu, ir lietderīgi, ievērojot īpašus nosacījumus, pilnvarot Komisiju tos apstiprināt vienkāršotā procedūrā.
            
         
               (4)
            
            
               Nolīgums un protokols būtu jāapstiprina,
            
         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Ilgtspējīgas zivsaimniecības partnerattiecību nolīgums starp Eiropas Savienību un Kuka Salu valdību un tā īstenošanas protokols.
   2. pants
   Padomes priekšsēdētājs Savienības vārdā sniedz nolīguma 17. pantā un protokola 13. pantā paredzētos paziņojumus (3).
   3. pants
   Ņemot vērā šā lēmuma pielikumā izklāstītos noteikumus un nosacījumus, Komisija tiek pilnvarota Savienības vārdā apstiprināt Apvienotajā komitejā protokola grozījumus.
   4. pants
   Šis lēmums stājas spēkā tā pieņemšanas dienā.
   
      Briselē, 2017. gada 28. februārī
      
         
            Padomes vārdā –
         
         
            priekšsēdētājs
         
         J. HERRERA
      
   
   
      (1)  2017. gada 14. februāra piekrišana (Oficiālajā Vēstnesī vēl nav publicēta).
   
      (2)  Padomes Lēmums (ES) 2016/776 (2016. gada 29. aprīlis) par to, lai Eiropas Savienības vārdā parakstītu un provizoriski piemērotu Ilgtspējīgas zivsaimniecības partnerattiecību nolīgumu starp Eiropas Savienību un Kuka Salu valdību un tā īstenošanas protokolu (OV L 131, 20.5.2016., 1. lpp.).
   
      (3)  Nolīguma un protokola spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.
   
   
      PIELIKUMS
      
         Pilnvarojuma tvērums un Savienības nostājas Apvienotajā komitejā noteikšanas procedūra
      
      
                  1.
               
               
                  Komisija tiek pilnvarota risināt sarunas ar Kuka Salu valdību un – attiecīgā gadījumā un ievērojot šā pielikuma 3. punktu – vienoties par protokola grozījumiem attiecībā uz šādiem jautājumiem:
                  
                              a)
                           
                           
                              zvejas iespēju līmeņa un tādējādi attiecīgā finansiālā ieguldījuma pārskatīšana saskaņā ar nolīguma 5. pantu un 6. panta 3. punkta a) apakšpunktu un protokola 5. un 6. pantu;
                           
                        
                              b)
                           
                           
                              lēmums par nozares atbalsta īstenošanas kārtību saskaņā ar nolīguma 6. panta 3. punkta b) apakšpunktu un protokola 3. pantu;
                           
                        
                              c)
                           
                           
                              tehniskie noteikumi un kārtība, saskaņā ar kuru Savienības kuģi veic zvejas darbības saskaņā ar nolīguma 6. panta 3. punkta c) apakšpunktu un protokola 4. un 6. pantu.
                           
                        
            
                  2.
               
               
                  Saskaņā ar nolīgumu izveidotajā Apvienotajā komitejā Savienība:
                  
                              a)
                           
                           
                              rīkojas atbilstīgi mērķiem, kurus Savienība tiecas sasniegt saistībā ar kopējo zivsaimniecības politiku;
                           
                        
                              b)
                           
                           
                              ievēro Padomes 2012. gada 19. marta secinājumus par paziņojumu par kopējās zivsaimniecības politikas ārējo dimensiju;
                           
                        
                              c)
                           
                           
                              veicina nostāju, kas atbilst attiecīgajiem reģionālo zvejniecības pārvaldības organizāciju pieņemtajiem noteikumiem kontekstā ar piekrastes valstu kopīgu pārvaldību.
                           
                        
            
                  3.
               
               
                  Ja Apvienotajai komitejai paredzēts sanāksmē pieņemt lēmumu par 1. punktā minētajiem protokola grozījumiem, tiek veikti vajadzīgie pasākumi, lai nostājā, ko paredzēts paust Savienības vārdā, būtu ņemti vērā jaunākie statistikas un bioloģijas dati un cita Komisijai nodotā informācija.
                  Šajā nolūkā un pamatojoties uz minēto informāciju, Komisijas dienesti pietiekami ilgā laikā pirms attiecīgās Apvienotās komisijas sanāksmes Padomei vai tās darba sagatavošanas struktūrām izskatīšanai un apstiprināšanai nosūta dokumentu ar sīku un konkrētu informāciju par sagatavoto Savienības nostājas priekšlikumu.
                  Jautājumos, kas minēti 1. punkta a) apakšpunktā, paredzēto Savienības nostāju pieņem Padome ar kvalificētu balsu vairākumu. Pārējos gadījumos sagatavošanas dokumentā paredzēto Savienības nostāju uzskata par apstiprinātu, ja vien dalībvalstu skaits, kas atbilst bloķējošajam mazākumam, pret to neiebilst Padomes darba sagatavošanas struktūras sanāksmes laikā vai 20 dienās pēc sagatavošanas dokumenta saņemšanas atkarībā no tā, kurš datums ir pirmais. Ja ir iebildumi, jautājumu nodod Padomei.
                  Ja turpmāko sanāksmju laikā, tostarp klātienē, nav iespējams panākt vienošanos, lai Savienības nostājā iekļautu jaunos elementus, šo jautājumu nodod Padomei vai tās darba sagatavošanas struktūrām.
               
            
                  4.
               
               
                  Komisija tiek aicināta savlaicīgi pieņemt pasākumus, kas ir vajadzīgi kā Apvienotās komitejas lēmuma turpinājums, vajadzības gadījumā ietverot attiecīgā lēmuma publicēšanu Eiropas Savienības Oficiālajā Vēstnesī un jebkura tāda priekšlikuma iesniegšanu, kas ir vajadzīgs minētā lēmuma īstenošanai.